CELEX: 32011D0929(01)
Language: hu
Date: 2011-09-29 00:00:00
Title: Határozat a helyes hivatali magatartási kódexről

29.9.2011   
            
            
               HU
            
            
               Az Európai Unió Hivatalos Lapja
            
            
               C 285/3
            
         HATÁROZAT A HELYES HIVATALI MAGATARTÁSI KÓDEXRŐL
   2011/C 285/03
   
      Bevezető
   
   2001. szeptember 6-án az Európai Parlament elfogadott egy határozatot a helyes hivatali magatartási szabályzat jóváhagyásáról, amelyet az Európai Unió intézményeinek és szerveinek, apparátusának, illetve hivatalnokainak tiszteletben kell tartaniuk az állampolgárokkal szemben.
   A szabályzat figyelembe veszi a bírósági esetjogban megtalálható európai közigazgatási jogi elveket, és a nemzeti jogból is merít inspirációt.
   
      A szabályzat jogállása
   
   Az Európai Unió alapjogi chartáját 2000 decemberében a nizzai csúcson hirdették ki, és mostanra az Európai Alkotmányt létrehozó szerződés II. részévé vált.
   A charta az uniós állampolgárság alapvető jogaként tartalmazza a jogot a helyes ügyintézésre (41. cikk) és arra, hogy az Unió intézményei és szervei részéről tapasztalt hivatali visszásságok ellen panaszt emeljenek az európai ombudsmannál (43. cikk).
   Ezen szabályzat célja, hogy részletesen leírja, hogy a gyakorlatban mit kell jelentenie a chartában foglalt helyes ügyintézéshez való jognak.
   
      A Cedefop alkalmazottainak helyes hivatali magatartására vonatkozó szabályzat
   
   (a)   Minőségi szolgáltatás
   
   A Cedefop és alkalmazottai kötelesek a Közösség érdekeit, és egyúttal a közérdeket szolgálni.
   A minőségi szolgáltatás, valamint a nyitott, a nyilvánosság számára elérhető és megfelelően működő ügyintézés az állampolgárok jogos elvárása.
   A minőségi szolgáltatáshoz nélkülözhetetlen a Központ alkalmazottainak előzékeny, tárgyilagos és pártatlan viselkedése.
   (b)   Célkitűzés
   
   Annak érdekében, hogy a Cedefop eleget tegyen a helyes hivatali magatartásra vonatkozó kötelezettségeinek, különös tekintettel a nyilvánossággal fenntartott kapcsolataira, a Központ vállalja az e szabályzatban megfogalmazott helyes hivatali magatartási normák betartását, és az európai polgároknak nyújtott szolgáltatások javítása érdekében a napi munkavégzés során azoknak megfelelően jár el.
   (c)   Hatály
   
   A szabályzat kötelező érvényű a személyzeti szabályzat és az egyéb alkalmazottakra vonatkozó alkalmazási feltételek hatálya alá tartozó minden alkalmazottra. Ezenkívül a Cedefopnak dolgozó, magánjogi szerződések értelmében foglalkoztatott személyeknek, a nemzeti közigazgatási szolgálatok kirendelt tisztviselőinek, gyakornokoknak stb. szintén e normák szerint kell eljárniuk a napi munkavégzésük során.
   A Cedefop és alkalmazottai közötti kapcsolatokat kizárólag a személyzeti szabályzat és az egyéb alkalmazottakra vonatkozó feltételek szabályozzák.
   1. cikk
   Általános rendelkezés
   A nyilvánossággal fenntartott kapcsolataik során a Cedefop alkalmazottai kötelesek tiszteletben tartani a helyes hivatali magatartási kódex, a továbbiakban: „a Kódex”, e határozatban foglalt elveit.
   2. cikk
   Személyi hatály
   (1)   A Kódex a nyilvánossággal fenntartott kapcsolataik során minden olyan tisztviselőre és egyéb alkalmazottra alkalmazandó, akikre a Személyzeti Szabályzat és az egyéb alkalmazottak alkalmazási feltételei vonatkoznak. A továbbiakban a tisztviselő kifejezés mind a tisztviselőkre, mind az egyéb alkalmazottakra vonatkozik.
   (2)   A Cedefop meghozza a szükséges intézkedéseket annak biztosítása érdekében, hogy az e Kódexben megállapított rendelkezések az intézménynél dolgozó más olyan személyekre is vonatkozzanak, mint a magánjogi szerződés alapján foglalkoztatott személyekre, illetve a nemzeti közigazgatási szolgálatoktól érkező kirendelt szakértőkre és a gyakornokokra.
   (3)   A nyilvánosság természetes és jogi személyekre vonatkozik, függetlenül attól, hogy rendelkeznek-e lakóhellyel vagy létesítő okirat szerinti székhellyel valamely tagállamban.
   3. cikk
   Tárgyi hatály
   (1)   A Kódex tartalmazza a helyes hivatali magatartás azon általános elveit, amelyek a tisztviselőknek a nyilvánossággal fenntartott valamennyi kapcsolatára vonatkoznak, kivéve, ha azokról külön jogszabályok rendelkeznek.
   (2)   Az e Kódexben meghatározott elvek nem vonatkoznak az intézmény és tisztviselőik közötti kapcsolatokra. Ezen kapcsolatokat a Személyzeti Szabályzat és az Európai Közösségek egyéb alkalmazottaira vonatkozó alkalmazási feltételek szabályozzák.
   4. cikk
   Jogszerűség
   A tisztviselő köteles a jogszabályoknak megfelelően eljárni, és betartani a közösségi jogszabályokban megállapított szabályokat és eljárásokat. A tisztviselő köteles különös gondot fordítani arra, hogy a magánszemélyek jogait vagy érdekeit érintő határozatok megfelelő jogalappal rendelkeznek, illetve azok tartalma megfeleljen a jognak.
   5. cikk
   Diszkrimináció tilalma
   (1)   A nyilvánosságtól érkező kérelmek kezelése és a határozatok meghozatala során a tisztviselő köteles biztosítani az egyenlő bánásmód elvének tiszteletben tartását. A nyilvánosság azonos helyzetben lévő tagjait azonos bánásmódban kell részesíteni.
   (2)   Ha a bánásmódban bármilyen eltérés mutatkozik, a tisztviselő köteles az adott eset objektív, releváns jellemzőivel az eltérést alátámasztani.
   (3)   A tisztviselő köteles különösen a nyilvánosság tagjainak nemzetiségen, nemen, faji és etnikai hovatartozáson, valláson vagy hiten, fogyatékosságon, koron vagy szexuális beállítottságon alapuló valamennyi indokolatlan diszkriminációját elkerülni.
   6. cikk
   Arányosság
   (1)   A határozatok meghozatala során a tisztviselő biztosítja, hogy a meghozott intézkedések arányosak az elérni kívánt céllal.
   A tisztviselő különösen a polgárok jogainak korlátozását, illetve velük szemben díjak kivetését köteles kerülni, ha ezen korlátozások vagy díjak nincsenek ésszerű kapcsolatban az elérni kívánt intézkedés céljával.
   (2)   A határozatok meghozatala során a tisztviselő fenntartja a magánszemélyek érdekei és az általános közérdek közötti egyensúlyt.
   7. cikk
   Hatalommal való visszaélés tilalma
   A hatásköröket kizárólag azokból a célokból lehet gyakorolni, amelyekre a vonatkozó rendelkezések felhatalmazást adnak. A tisztviselő különösen köteles tartózkodni attól, hogy e hatásköröket olyan célokra használja, amelyeknek nincs jogalapjuk vagy amelyek nem állnak összhangban a közérdekkel.
   8. cikk
   Pártatlanság és függetlenség
   (1)   A tisztviselő pártatlan és független. A tisztviselő köteles tartózkodni valamennyi, a nyilvánosságot hátrányosan érintő önkényes intézkedéstől, valamint a bármilyen indokkal alkalmazott megkülönböztetett bánásmódtól.
   (2)   A tisztviselőt nem vezérelheti semmilyen külső körülmény, beleértve a politikai befolyást, sem pedig személyes érdek.
   (3)   A tisztviselő tartózkodik a saját vagy családja, rokonai, barátai és ismerősei érdekeit szolgáló döntés meghozatalában való részvételtől.
   9. cikk
   Objektivitás
   A határozatok meghozatala során a tisztviselő figyelembe veszi a lényeges tényezőket, és a határozatban minden tényezőt, a lényegtelen elemek figyelmen kívül hagyása mellett, megfelelően mérlegel.
   10. cikk
   Jogos elvárások és következetesség
   (1)   A tisztviselő köteles saját hivatali magatartását tekintve, valamint a Cedefop hivatali intézkedései terén következetesen eljárni. A tisztviselő köteles a Cedefop szokásos hivatali gyakorlatának megfelelően eljárni, kivéve, ha megalapozott oka van arra, hogy e gyakorlattól adott esetben eltérjen.
   (2)   A tisztviselő, a Cedefop korábbi gyakorlatát figyelembe véve, tiszteletben tartja a nyilvánosság tagjainak jogos és ésszerű elvárásait.
   11. cikk
   Tisztességes eljárás
   A tisztviselő tisztességesen és ésszerűen köteles eljárni.
   12. cikk
   Megfelelő viselkedés
   (1)   A tisztviselő a nyilvánossággal fenntartott kapcsolatai során szolgálatkészen, helyesen és előzékenyen jár el, valamint a nyilvánosság rendelkezésére áll. A tisztviselő köteles a levelezés, telefonbeszélgetések és elektronikus levelezés során az alkalmazottakra vonatkozó szakmai kötelezettségeknek megfelelően a lehető legsegítőkészebbnek lenni, a feltett kérdésekre a lehető legteljesebb mértékben és legpontosabban válaszolni.
   (2)   Ha a tisztviselő nem illetékes az adott ügyben, az ügyfelet a megfelelő tisztviselőhöz irányítja.
   (3)   Ha olyan hiba fordul elő, amely negatívan érinti valamely ügyfél jogait vagy jogos érdekeit, a tisztviselő köteles elnézést kérni.
   13. cikk
   Válaszlevelek az ügyfél által használt nyelven
   A tisztviselő biztosítja, hogy az Unió valamennyi polgára, illetve az ügyfelek, akik a Szerződés valamely nyelvén lépnek kapcsolatba az intézménnyel, ugyanezen nyelven kapjanak választ.
   14. cikk
   Átvételi elismervény és az illetékes tisztviselő feltüntetése
   (1)   A Központhoz érkezett valamennyi levélre vagy panaszra 15 munkanapon belül átvételi elismervényt kell visszaküldeni, kivéve, ha az érdemi válasz ezen időszakon belül megküldhető.
   (2)   A válasznak vagy az átvételi elismervénynek fel kell tüntetnie az üggyel foglalkozó tisztviselő nevét és telefonszámát, valamint szolgálatának megnevezését.
   (3)   Nem kell átvételi elismervényt és választ küldeni azokban az esetekben, amikor a levelek vagy panaszok sértőek, számuk túlzottan magas, illetve jellegük ismétlődő, vagy tartalmuk lényegtelen.
   15. cikk
   Áttételi kötelezettség az intézmény illetékes szolgálatához
   (1)   Ha a Központhoz érkezett levelet vagy panaszt olyan osztálynak vagy egységnek címezték vagy küldték, amely arra nem illetékes, a szolgálat köteles biztosítani, hogy az aktát haladéktalanul áttegyék a Cedefop illetékes szolgálatához.
   (2)   Az a szolgálat, ahova a levél vagy panasz eredetileg beérkezett, értesíti az ügyfelet az áttételről, és megadja annak a tisztviselőnek nevét és telefonszámát, akihez az ügyet áttette.
   16. cikk
   A meghallgatáshoz való jog, és a nyilatkozattételi jog
   (1)   Az egyéni jogokat és jogos érdekeket érintő esetekben a tisztviselő köteles biztosítani a védelemhez való jogok tiszteletben tartását a döntéshozatali eljárás minden szakaszában.
   (2)   A nyilvánosság valamennyi tagja jogosult írásbeli észrevételeket benyújtani a jogait vagy jogos érdekeit érintő határozattal kapcsolatban, illetve szükség esetén jogosult a határozat meghozatala előtt szóbeli észrevételeket tenni.
   17. cikk
   Ésszerű határidő a döntések meghozatalára
   (1)   A tisztviselő biztosítja, hogy a Cedefophoz intézett valamennyi kérelemmel vagy panasszal kapcsolatban ésszerű határidőn belül, haladéktalanul, de mindenképpen a beérkezés időpontjától számított maximum 2 hónapon belül határozat szülessen. Ez a rendelkezés a nyilvánosság tagjainak leveleire adandó válaszokra is kiterjed.
   (2)   Ha a Központhoz intézett kérelemről vagy panaszról az abban felvetett kérdések bonyolultsága miatt a fent említett határidőn belül nem lehet határozatot hozni, a tisztviselő a lehető leghamarabb tájékoztatja erről az ügyfelet. Ebben az esetben a végleges döntésről a legrövidebb időn belül értesíteni kell az ügyfelet.
   18. cikk
   Indoklási kötelezettség
   (1)   A Központ köteles megindokolni valamennyi, az ügyfelek jogait vagy jogos érdekeit esetlegesen hátrányosan érintő határozatát, illetve meghatározni annak alapjául szolgáló indokokat, világosan feltüntetve a határozat lényeges tényeit és annak jogalapját.
   (2)   A tisztviselő köteles kerülni az olyan határozatok meghozatalát, amelyek rövid vagy túl általános indokokon alapulnak, illetve amelyek nem tartalmaznak egyéni indoklást.
   (3)   Ha a hasonló határozatokkal érintett személyek nagy száma miatt nem lehetséges részletesen közölni a határozat okait, és ezért szabványválaszok megfogalmazására kerül sor, a tisztviselő köteles a későbbiek folyamán az azt kifejezetten kérő ügyfélnek egyéni indoklást nyújtani.
   19. cikk
   Fellebbezési lehetőségek feltüntetése
   (1)   A Cedefop olyan határozata, amely hátrányosan érintheti az ügyfél jogait vagy jogos érdekeit, kötelező jelleggel tartalmazza a határozat megtámadására nyitva álló fellebbezési lehetőségeket. Így különösen feltünteti a jogorvoslatok jellegét, azon szerveket, amelyek előtt e jogosultság gyakorolható, illetve a gyakorlásukra nyitva álló határidőket.
   (2)   A határozatok különösen azokra a bírósági eljárásokra és az Ombudsmanhoz intézett panasz lehetőségére tartalmaznak hivatkozást, amelyekre az Európai Unió működéséről szóló szerződés 263. és 228. cikkében meghatározott feltételek alapján van lehetőség.
   20. cikk
   Értesítés a határozatról
   (1)   A tisztviselő biztosítja, hogy az ügyfél jogait és jogos érdekeit érintő határozatokról a határozat meghozatalát követően azonnal értesítsék az érintett személyt vagy személyeket.
   (2)   A tisztviselő az érintett személy vagy személyek tájékoztatásáig köteles tartózkodni a határozat más forrásokkal való közlésétől.
   21. cikk
   Adatvédelem
   (1)   Az ügyféllel kapcsolatos személyes adatokkal foglalkozó tisztviselő köteles tiszteletben tartani a személyes adatok közösségi intézmények és szervek által történő feldolgozása tekintetében az egyének védelméről, valamint az ilyen adatok szabad áramlásáról szóló, 45/2001/EK európai parlamenti és tanácsi rendelet (1) rendelkezéseit.
   (2)   A tisztviselő különösen köteles kerülni személyes adatok nem jogszerű célból történő feldolgozását, illetve az ilyen adatoknak felhatalmazással nem rendelkező személyek részére történő továbbítását.
   22. cikk
   Információkérés
   (1)   A tisztviselő köteles tájékoztatni az ügyfelet az általa kért információkról olyan ügyekkel kapcsolatban, amelyekre hatásköre kiterjed. A tisztviselő biztosítja, hogy a közölt információ világos és érthető legyen.
   (2)   Ha az információra vonatkozó szóbeli kérelem túlságosan bonyolult vagy összetett ahhoz, hogy érdemben foglalkozni lehessen vele, a tisztviselő felkéri az érintett ügyfelet, hogy írásban fogalmazza meg kérését.
   (3)   Amennyiben a tisztviselő nem teheti közzé az információt annak bizalmas jellege miatt, az e Kódex 18. cikkével összhangban megjelöli az érintett számára azokat az okokat, amelyek miatt az információ közlését meg kell tagadnia.
   (4)   A hatáskörébe nem tartozó ügyekre vonatkozó információkérés esetében a tisztviselő az ügyfelet az illetékes személyhez irányítja, nevének és telefonszámának feltüntetése mellett. Más közösségi intézménnyel vagy szervvel kapcsolatos információra vonatkozó kérelmek esetében a tisztviselő az ügyfelet a megfelelő intézményhez vagy szervhez irányítja.
   (5)   Szükség esetén a tisztviselő a tájékoztatást kérő személyt a kérelem tárgyának függvényében a Cedefop nyilvánosság számára információnyújtásért felelős szolgálatához irányítja.
   23. cikk
   Dokumentumokhoz való nyilvános hozzáférésre vonatkozó kérelmek
   (1)   A tisztviselő a dokumentumokhoz való hozzáférésre vonatkozó kérelmekkel az 1049/2001/EK európai parlamenti és tanácsi rendeletben megállapított általános elvekkel és korlátozásokkal összhangban jár el (2).
   (2)   Ha a dokumentumokhoz való hozzáférésre vonatkozó szóbeli kérelemnek a tisztviselő nem tud eleget tenni, felkéri az ügyfelet, hogy kérését írásban nyújtsa be.
   24. cikk
   Megfelelő nyilvántartás vezetése
   A Cedefop szervezeti egységei kötelesek megfelelő nyilvántartást vezetni a bejövő és kimenő levelezésükről, a beérkező dokumentumokról és az általuk meghozott intézkedésekről.
   25. cikk
   A Kódexhez való nyilvános hozzáférés
   (1)   A Cedefop meghozza a szükséges intézkedéseket annak érdekében, hogy a Kódexben foglaltakat az állampolgárok lehető legszélesebb körével megismertesse. Továbbá külön figyelmet fordít a Kódexet bemutató szórólap terjesztésére, amelynek melléklete a Kódex teljes szövegét is tartalmazza.
   (2)   A Cedefop a Kódex egy példányát minden arra igényt tartó polgár rendelkezésére bocsátja.
   26. cikk
   Panaszjog az Európai Ombudsman előtt
   Összhangban az Európai Unió működéséről szóló szerződés 228. cikkével és az Európai Ombudsman Alapokmányával (3), a tisztviselőknek az e Kódexben meghatározott szabályok és elvek betartásával kapcsolatos mulasztása miatt panasszal lehet fordulni az Európai Ombudsmanhoz.
   27. cikk
   Hatálybalépés
   A határozat 2011. július 1-jén lép hatályba, felváltva a korábbi határozatokat és a 2005-ben kiadott helyes hivatali magatartási kódexet. A határozatot az Európai Unió Hivatalos Lapja is közzéteszi.
   
      Thessaloniki, 2011. június 22-én.
      
         
            a Cedefop nevében
         
         Christian F. LETTMAYR
         
            ügyvezető igazgató
         
         Tarja RIIHIMÄKI
         
            igazgatótanács elnöke
         
      
   
   
      (1)  HL L 8., 2001.1.12., 1. o.
   
      (2)  HL L 145., 2001.5.31., 43. o.
   
      (3)  Az Európai Parlament 94/262/ESZAK, EK határozata (1994. március 9.) az Ombudsman feladatainak ellátására vonatkozó rendelkezésekről és általános feltételekről (HL L 113, 1994.5.4., 15 o).